Les activitats esportives completen la programació de les festes Majors de Paterna
09/08/2017

# Les activitats esportives completen la programació de les festes Majors de Paterna

[![Les activitats esportives completen la programació de les festes Majors de Paterna](/images/noticias/2017/08/volta-peu.jpg)](/images/noticias/2017/08/volta-peu.jpg)

09.08.2017

Enguany la inscripció en la Volta a Peu la Canyada, es realitzarà online en la web especialitzada en carreres www.cronorunner.com fins al 23 d'agost

Els Serveis Esportius Municipals de l'Ajuntament de Paterna han presentat el programa d'activitats que han organitzat per a les Festes Majors.

“Amb aquesta oferta esportiva volem sumar a la programació activitats esportives perquè els veïns i veïnes puguen gaudir de l'esport també durant les setmanes de festes” ha declarat el regidor d'esports José Manuel Mora.

La inauguració de la setmana esportiva tindrà lloc després del pregó, el dijous 17 d'agost a les portes de l'Ajuntament, amb l'encès de la torxa que enguany serà a càrrec de l'esportista d'elit paternera, Mariam Navarro, gimnasta del Club de gimnàstica rítmica Torre Paterna i membre de l'equip nacional de gimnàstica rítmica.

El dissabte 19 d'agost a les 18 hores es disputarà el Trofeu President de la Diputació de Pilota Valenciana, competició que reuneix a les millors parelles de pilota de diferents localitats de la Comunitat.

A més, també durant el dissabte 26 d'agost, els afeccionats a aquest esport tradicional, podran gaudir de partides d'exhibició amistoses de pilota valenciana en el frontó del Centre Esportiu Municipal des de les 17:30 hores.

El regidor Mora ha destacat que “una de les novetats d'enguany és el canvi d'ubicació del XI Trofeu de Futbol Vila de Paterna, que per primera vegada se celebrarà en el camp de futbol de la Coma”.

El torneig de futbol, que se celebrarà el dilluns 21 d'agost a partir de les 18 h, comptarà amb la participació de les categories sènior dels clubs locals Unió Esportiva Paterna, Paterna Club de Futbol, Cases Verdes CF i el Racing de Paterna.

Quant a la Volta a Peu de la Canyada, organitzada amb la col•laboració de l'Associació de Veïns La Canyada, que se celebrarà el 26 d'agost a partir de les 18:30 hores, enguany per primera vegada les inscripcions es realitzaran online en la web especialitzada en carreres www.cronorunner.com, fins al 23 d'agost.

L'oferta d'activitats de la setmana de l'esport es completa amb el torneig d'escacs del diumenge 27 d'agost que se celebrarà de 10 a 13 hores en el poliesportiu Valterna Nord i el torneig de Frontenis que es desenvoluparà en el Centre Esportiu Municipal de l'11 al 26 d'agost.